Az Európai Unió számára felvázolt európai zöld megállapodásról szóló közlemény a jogellenes, nem bejelentett és szabályozatlan halászattal szembeni zéró toleranciát prioritásként határozza meg. Ez a megközelítés a 2030-ig tartó időszakra szóló uniós biodiverzitási stratégiának is fontos aspektusát képezi, ugyanakkor kulcsfontosságú a fenntartható élelmiszerrendszerekre való globális átálláshoz, ahogyan azt a „termelőtől a fogyasztóig” stratégia megállapítja. Ez a megközelítés határozott uniós fellépést tesz szükségessé a közös halászati politika (CFP) külső dimenziója keretében, nevezetesen a regionális halászati gazdálkodási szervezetek (RFMO-k) jogellenes, nem bejelentett és szabályozatlan halászat felszámolására irányuló erőfeszítései révén, az Európai Unió fenntartható halászati partnerségi megállapodásai (SFPA) összefüggésében, valamint az uniós ellenőrzési szabályok felülvizsgálatának befejezésével. A jogellenes, nem bejelentett és szabályozatlan halászat elleni globális küzdelem a nemzetközi óceánpolitikai irányításról szóló, 2016. évi közös közleménynek is fontos eleme. A jogellenes, nem bejelentett és szabályozatlan halászat felszámolására irányuló politika végül pedig az Európai Unió tengeri védelmi menetrendje összefüggésében releváns.

Ez a jelentés a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet alkalmazásáról tájékoztatja az Európai Parlamentet és a Tanácsot a rendelet 55. cikkének (1) bekezdésében előírtaknak megfelelően. A jelentés főként azokat az információkat veszi számba, amelyeket a tagállamok a Bizottság által megküldött kérdőívre adott válaszok formájában rendelkezésre bocsátottak a legutóbbi, 2015. október 1-jei közlemény óta, ugyanakkor azokat az egyéb releváns információkat is, amelyeket a Bizottság az adott időszakban érdekelt felektől kapott. A jelentés továbbá áttekinti az IUU-rendelet célkitűzéseinek eléréséhez hozzájáruló tevékenységeket. Ennek alapján a végrehajtással kapcsolatos fő kihívásokat is azonosítja.

Az Európai Unió megerősítette a tagállamok lobogó szerinti államként fennálló felelősségét érintő fellépéseit olyan új intézkedések elfogadásával, amelyek flottájának az uniós vizeken kívüli műveletei eredményesebb kezelésére (a külső vizeken halászó flották fenntartható kezelése, SMEFF) irányulnak. Az uniós hajók uniós vizeken kívül végzett vagy valamely regionális halászati gazdálkodási szervezet (RFMO) működési körébe eső valamennyi halászati tevékenységét a lobogó szerinti tagállamnak kell kifejezetten engedélyeznie, amely e halászati engedélyek helyes kezeléséért is felelős. A Bizottság továbbítja az engedélyeket az érintett regionális halászati gazdálkodási szervezeteknek és nem uniós országoknak, amennyiben a vonatkozó feltételek és jogosultsági kritériumok teljesülnek. Továbbá az uniós hajók még uniós vizeken kívül is továbbra is az uniós ellenőrzési szabályok és az IUU-rendeletben megállapított szabályok hatálya alá tartoznak.

·az uniós és behozott halászati és akvakultúra-termékek nyomonkövethetőségének javítása, és

·a halászeszközökre vonatkozó szabályok megerősítése.

ØA tagállamok és felelősségük parti államként

A nem uniós országok uniós vizeken közlekedő hajóira ugyanazok az ellenőrzési szabályok alkalmazandók, mint amelyek az uniós hajókra, amennyiben az érintett nem uniós országgal másként nem állapodtak meg.

A Bizottság szoros együttműködést folytat a tagállamokkal a jogellenes, nem bejelentett és szabályozatlan halászati tevékenységek megelőzése, megakadályozása és észlelése érdekében. A Bizottság továbbá ösztönzi a tagállamokat arra, hogy jelentsék, amennyiben annak gyanúja merül fel, hogy nem uniós országok hajói jogellenes, nem bejelentett és szabályozatlan halászatot folytatnak a vizeiken, és teljes mértékben kihasználja a kölcsönös segítségnyújtási rendszert arra, hogy a jogellenesen kifogott halakat az EU piacán kívül tartsa. A Bizottság továbbá elősegíti a tagállamok és a nem uniós országok közötti rendszeres együttműködést.

ØA tagállamok és felelősségük kikötő szerinti államként

Az ellenőrzési rendelet megfelelő kikötő-ellenőrzési keretrendszerről rendelkezik, többek között kikötői vagy kirakodáskori vizsgálatokról. Az IUU-rendelet kiegészíti azt és a tagállamok kikötőibe befutó, nem uniós országok halászhajói tekintetében a kikötői ellenőrzés hatékony rendszeréről rendelkezik.

A tagállamok a Bizottságnak szóló jelentéseikben információt szolgáltatnak a kikötői ellenőrzések eredményeiről és a halászati termékek nem uniós országok halászhajói által végzett közvetlen kirakodásaikról és átrakodásairól.

2016–2017-ben közel 4 349 nem uniós hajó rakodott ki uniós kikötőkben, és az EU-tagállamok 635 hajót ellenőriztek ezek közül.

ØA tagállamok és felelősségük forgalomba hozatal szerinti államként: a fogási tanúsítási rendszer

Az Európai Unió, a halászati termékek a világon az egyik legnagyobb piacaként felelős annak biztosításáért, hogy a jogellenes, nem bejelentett és szabályozatlan halászatból származó halászati termékek ne jussanak el piacára.

Az IUU-rendelet által létrehozott fogási tanúsítási rendszer eredményesnek bizonyult az ilyen módon kifogott halaknak az uniós piacon kívül tartásában.

Több mint 92 ország értesítette a Bizottságot azokról a hatóságokról, amelyek az egyes országokban felhatalmazással rendelkeznek az uniós piacra exportált termékekre kiállított fogási tanúsítványokban foglalt információ helytállóságának tanúsítására (az illetékes hatóságok). A tagállamok illetékes hatóságaihoz a behozatalra vonatkozóan évente átlagosan közel 200 000 fogási tanúsítványt és 25 000 feldolgozási nyilatkozatot nyújtanak be. A 2016 és 2019 közötti időszakban a halászati termékek uniós piacra irányuló behozatalának a jogellenes, nem bejelentett és szabályozatlan halászat fogási tanúsítási rendszerével összhangban történő elutasítása folyamatosan csökkent.

Ahogyan azt a 2015. évi közlemény előrejelezte, a Bizottság 2019 májusában elindította a CATCH elnevezésű IT-rendszert, amelyet a fogási tanúsítványok és kapcsolódó eljárások digitalizálására terveztek a behozatallal kapcsolatos felhasználás céljára. A CATCH hátterében álló célkitűzés egy webalapú alkalmazás kidolgozása a hivatalos dokumentumok kezelésének támogatására és a kapcsolódó eljárások automatizálására, az IUU-rendeletben meghatározottaknak megfelelően. Az Európai Unió egészére kiterjedő ilyen rendszer végső célja a tagállamok illetékes hatóságai által végzett ellenőrzési eljárások megkönnyítése és harmonizálása, valamint annak elősegítése, hogy az uniós importőrök számára egyenlő versenyfeltételeket legyenek biztosítva.

A CATCH fejlesztései a FAO 2017-ben elfogadott, fogási dokumentációs rendszerekről szóló önkéntes iránymutatásait követik. A CATCH-et a TRACES alapján fejlesztették ki, amely egy világszerte több mint 80 országból 30 000 létező felhasználóval bíró platform. A tagállamok hatóságai és az uniós importőrök 2005 óta használják a TRACES-t az állatok, élelmiszerek, takarmányok és növények Európai Unión belüli kereskedelmére és behozatalára vonatkozó egészségügyi követelményekre is kiterjedő ellenőrzések céljára; most már a fogási tanúsítványok ellenőrzésére is használják. Az ellenőrzési rendelet felülvizsgálatára irányuló bizottsági javaslat jogi rendelkezéseket tartalmaz a CATCH használatáról. A CATCH kötelező használata a halászati ellenőrzési rendszer folyamatban lévő felülvizsgálatának lezárulásától és annak hatálybalépésétől függ. Az EU-tagállamok és nemzeti piaci szereplőik addig is önkéntes alapon fogják használni.

A Bizottság a jelenleg a kereskedelmi eljárások egyszerűsítésével és az elektronikus üzletvitellel foglalkozó ENSZ-központ (UN/CEFACT) által végzett munkára összpontosít, amely annak feltárására irányul, hogy a FLUX-formátumot fel lehet-e használni a nem uniós országok halászati termékek ellenőrzésére szolgáló IT-környezeteinek a CATCH rendszerrel való interoperabilitása biztosítására. A Bizottság továbbá az EU „egyablakos vámügyi rendszere” kezdeményezés keretében dolgozik az elektronikus tanúsítványcsere-rendszer létrehozásán (EU CSW-CERTEX) valamennyi uniós vámhatóság részére. A CATCH az EU CSW-CERTEX részévé fog válni.

ØA kölcsönös segítségnyújtási rendszer használata a tagállamok és a Bizottság között és nem uniós országokkal

Az IUU-rendelet 51. cikke által létrehozott kölcsönös segítségnyújtási rendszer hasznos segítségnek bizonyult a tagállamok számára az IUU-rendelet végrehajtásában. Minden tagállam kinevezett a jogellenes, nem bejelentett és szabályozatlan halászat ügyéért felelős egy-egy összekötő tisztviselőt erre a feladatra.

A rendszer előmozdítja az együttműködést a tagállamok és a Bizottság között és a nem uniós országokkal. Ez elengedhetetlen ahhoz, hogy a jogellenes, nem bejelentett és szabályozatlan halászatot megfelelően kivizsgálják és szankcionálják. A rendszer megkönnyítette a riasztásokkal, értesülésekkel és a jogellenes, nem bejelentett és szabályozatlan halászati tevékenységekre utaló jelek észlelése esetén elvégzett kivizsgálások eredményeivel kapcsolatos folyamatos információcserét.

A Bizottság 2015 óta több mint 170 riasztást küldött a tagállamok összekötő tisztviselőihez a kockázatot magukban hordozó helyzetekkel kapcsolatban végzett ellenőrzések irányítására, továbbá a feltételezett jogellenes, nem bejelentett és szabályozatlan halászati tevékenységek és komoly jogsértések kivizsgálásának kérelmezésére. A tagállamok továbbá rendszeresen alkalmazzák az IUU-rendelet kölcsönös segítségnyújtásra vonatkozó rendelkezéseit az egymással és nem uniós országok közigazgatási hatóságaival való együttműködés céljából. Ezáltal összességében javult az IUU-rendelet végrehajtása. A kölcsönös segítségnyújtás aktív alkalmazása eredményesnek bizonyult a jogellenes, nem bejelentett és szabályozatlan halászatból, különösen Afrika szarvából származó, több millió euró értékű halászati termék uniós piacra való behozatalának megakadályozásában.